*Proiect*

**GUVERNUL REPUBLICII MOLDOVA**

 **HOTĂRÎRE**  nr.\_\_\_\_

din \_\_\_\_\_\_\_\_\_\_\_\_\_\_\_\_\_

Chişinău

**Cu privire la aprobarea Reglementării tehnice privind imitaţiile de produse alimentare care prezintă risc de a pune în pericol sănătatea sau siguranţa consumatorilor**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru executarea prevederilor art.3 din Legea nr.422-XVI din 22 decembrie 2006 privind securitatea generală a produselor (Monitorul Oficial al Republicii Moldova, 2007, nr.36-38, art.145), cu modificările ulterioare, şi în conformitate cu Legea nr.420-XVI din 22 decembrie 2006 privind activitatea de reglementare tehnică (Monitorul Oficial al Republicii Moldova, 2007, nr.36-38, art.141), cu modificările şi completările ulterioare,

Guvernul HOTĂRĂŞTE:

**1.** Se aprobă Reglementarea tehnică privind imitaţiile de produse alimentare care prezintă risc de a pune în pericol sănătatea sau siguranţa consumatorilor (se anexează).

**2.** Prezenta hotărîre intră în vigoare după 6 luni de la data publicării în Monitorul Oficial al Republicii Moldova.

**3**. Controlul asupra executării prezentei hotărîri se pune în sarcina Ministerului Economiei.

|  |  |
| --- | --- |
| **PRIM-MINISTRU** |  **Pavel FILIP** |
| **Contrasemnează:** |  |
| **Viceprim-ministru,** **ministru al economiei** |  **Octavian Calmîc** |

Anexă

la Hotărîrea Guvernului

nr. \_\_\_ din \_\_\_\_\_\_\_ 2016

**REGLEMENTARE TEHNICĂ**

**privind imitaţiile de produse alimentare care prezintă risc de a pune în pericol sănătatea sau siguranţa consumatorilor**

Prezenta Reglementare tehnică creează cadrul necesar aplicării Directivei Consiliului 87/357/CEE din 25 iunie 1987 privind apropierea legislaţiilor statelor membre referitoare la produsele care, nefiind ceea ce par a fi, pot pune în pericol sănătatea sau siguranţa consumatorilor, publicată în Jurnalul Oficial al Comunităţilor Europene (JOCE) nr. L 192 din 11 iulie 1987.

**I. DISPOZIŢII GENERALE**

**1.** Reglementarea tehnică privind imitaţiile de produse alimentare care prezintă risc de a pune în pericol sănătatea sau siguranţa consumatorilor (în continuare – *Reglementare tehnică*) stabileşte cerinţele în vederea interzicerii comercializării, importului, producerii şi exportului imitaţiilor de produse alimentare, pentru a asigura un nivel ridicat de protecţie a intereselor publice, cum ar fi sănătatea şi siguranţa persoanelor.

**2.** În sensul prezentei Reglementări tehnice se defineşte următoarea noţiune:

*imitaţii de produse alimentare* - sunt produsele care, deşi nu sunt produse alimentare, au o formă, miros, culoare, prezentare, ambalaj, etichetă, volum sau dimensiune astfel încît este previzibil să fie confundate de consumatori, în special de copii, cu produsele alimentare.

**3.** Agenţia pentru Protecţia Consumatorilor (în continuare – *autoritatea de supraveghere a pieţei*) este autoritatea responsabilă pentru controlul respectării prezentei Reglementări tehnice.

**II. DOMENIUL DE APLICARE**

**4.** Prezenta Reglementare tehnică se aplică produselor care prezintă caracteristicile descrise la pct. 5, şi care deşi nu sunt produse alimentare, au o formă, miros, culoare, prezentare, ambalaj, etichetă, volum sau dimensiune astfel încît este previzibil să fie confundate de consumatori, în special de copii, cu produsele alimentare şi, în consecinţă, introduce în gură, supte sau înghiţite, caz în care această acţiune poate implica riscuri precum sufocarea, otrăvirea, iritarea, perforarea sau obturarea tubului digestiv.

**5.** Produsele considerate imitaţii de produse alimentare corespund următoarelor criterii:

1) culoare:

a) culoarea produselor nealimentare se aseamănă cu culoarea produselor alimentare atunci cînd ambalajul produsului este unul transparent sau lipseşte.

b) reacţiile diferite ale persoanei care percepe culoarea produselor este redată de asociaţiile pe care consumatorul le face cu anumite stări, însuşiri, fenomene naturale, etc. Aceste asociaţii sunt foarte importante în procesul de realizare a produselor, a ambalajelor, a materialelor de prezentare, iar culoarea va constitui un mesaj pe care produsul îl transmite cumpărătorului.

2) forma, ambalaj, imagistică:

a) prin intermediul formei ambalajelor sunt transmise consumatorului anumite mesaje referitoare la caracteristicile produselor.

b) caracteristica privind forma asemănătoare produselor alimentare se asociază mai mult ambalajului produselor.

c) imaginile utilizate pe ambalaje pot crea, de asemenea, o asociere cu produsele alimentare.

d) alte aspecte ale ambalajelor produselor alimentare care apar pe un produs nealimentar, cum ar fi tabelul de informaţii nutriţionale fals, la fel pot creşte măsura în care un produs se aseamănă cu un produs alimentar.

e) forma, dimensiunea şi culoarea produselor sunt factori legaţi de aspectul acestora şi care au o mare influenţă asupra primei impresii a consumatorului.

3) gust şi miros:

a) caracteristicile de miros şi gust se datorează imagisticii sau denumirilor şi altor descrieri de pe produs.

b) mirosurile, gustul şi descrierea produselor pot face ca produsul să fie o imitaţie atunci cînd seamănă foarte mult cu mirosurile şi gusturile produselor alimentare (de ex. gelurile cu miros de fructe, balsamurile de buze cu gust de miere) sau cînd descrierea sugerează acest aspect (de ex. loţiune de corp cu gust de lime).

4) accesibilitate şi depozitare:

a) produsele se aseamănă şi mai mult produselor alimentare atunci cînd sunt plasate în apropierea acestora.

b) imitaţiile de produse alimentare pot fi consumate din greşeală cînd sunt depozitate lîngă produsele alimentare.

**III. COMERCIALIZAREA, IMPORTUL, PRODUCEREA ŞI EXPORTUL PRODUSELOR CE IMITĂ PRODUSELE ALIMENTARE**

**6.** Se interzice comercializarea, importul, producerea şi exportul imitaţiilor de produse alimentare, care prezintă risc de a pune în pericol sănătatea sau siguranţa consumatorilor.

**IV. SUPRAVEGHEREA PIEŢEI**

**7.** Supravegherea pieţei se efectuează conform prevederilor Legii nr.7 din 26 februarie 2016 privind supravegherea pieţei în ceea ce priveşte produsele nealimentare.

**8.** În cazul în care autoritatea de supraveghere a pieţei are suficiente motive să considere că un produs nealimentar intră sub incidenţa prezentei Reglementări tehnice, prezentînd un risc pentru sănătatea ori siguranţa persoanelor, aceasta efectuează o evaluare cu privire la produsul respectiv.

**9.** Evaluarea riscurilor produselor se efectuează în conformitate cu prevederile Hotărîrii Guvernului nr…. din 13 iulie 2016 „Cu privire la aprobarea Metodologiei privind evaluarea riscurilor în cazul produselor nealimentare destinate consumatorilor şi selectarea măsurilor corective”.

**10.** În cazul în care, autoritatea de supraveghere a pieţei, în urma evaluării riscurilor, constată că lotul de produse nealimentare corespunde descrierii stabilite la pct.4 din prezenta Reglementare tehnică şi prezintă risc pentru sănătatea ori siguranţa persoanelor, aceasta emite prescripţii privind interzicerea comercializării, importului, producerii, exportului şi dispune retragerea de pe piaţă a întregului lot.

 **11.** În cazul în care autoritatea de supraveghere a pieţei consideră că neconformitatea nu se limitează la teritoriul naţional, aceasta informează Ministerul Economiei cu privire la rezultatele evaluării şi la acţiunile pe care le-a solicitat din partea agentului economic.

**12.** Agenţii economici se asigură că produsele nealimentare puse la dispoziţie pe piaţă corespund cerinţelor prezentei Reglementări tehnice.

**13.** În cazul în care agentul economic nu întreprinde măsurile corective prescrise, autoritatea de supraveghere a pieţei ia toate măsurile provizorii corespunzătoare pentru a interzice punerea la dispoziţie pe piaţă a lotului de produse nealimentare ori pentru al retrage de pe piaţă.

**14.** Ministerul Economiei, la propunerea autorităţii de supraveghere a pieţei, informează de îndată Comisia Europeană cu privire la astfel de măsuri.

**15.** Informaţiile menţionate la pct.14 din prezenta Reglementare tehnică includ toate detaliile disponibile, în special cu privire la datele necesare, pentru a identifica lotul de produse nealimentare neconform, originea acestuia, natura neconformităţii invocate şi riscul implicat, natura şi durata măsurilor corective luate, precum şi argumentele prezentate de agentul economic.